  Наталья Тетерина 22-24 инвожое Удмуртиын ортчем Финн-угор калыкъёслэн «Воршуд» калыккуспо фестивалязы элькунысьтымы, Марий Элысь, Комиысь, Пермь но Киров улосвылъёсысь, Румыниысь но Эстониысь 25 коллективъёс пыриськизы. Туэ ужрад калык эктонлы сӥземын вал, ивортэ Калык творчествоя элькун юртлэн пресс-службаез. Фестиваль улсын Ижкарын, Эгра но Можга ёросъёсын 10 пала бадӟым ужрадъёс ортчизы. Нырысетӥ нуналаз, 22-тӥ инвожое, Калык творчествоя элькун юртын «Танцевальная культура финно-угорских народов. Народный танец как эффективный способ крепления межнациональных отношений» темая котырес ӝӧк радъяськиз. Нош йылпумъяз нуналэз «Пумиськон ӝыт» тодматскон ужрад. «Воршуд» калыккуспо фестиваль 10 фото Фестивалез сӥё-дано усьтон 23-тӥ инвожое Удмуртилэн шоркарысьтыз Киров нимо паркын ортчиз. Пӧртэм эктонъёс, шудонъёс но хороводъёс учкисьлы финн-угор калыкъёслэн лулчеберетсы борды йӧтскыны луонлык сётӥз Калык творчествоя элькун юртлэн пресс-службаез«Воршуд» фестивалез усьтон улсын куиськонъя «Кросна» огъяросси школаен тодматскон но эктонъя «Мост» калыккуспо лагере пыриськисьёсын тодматскон ортчиз.   Шулдыръяськон бере фестивале пыриськисьёс Эгра но Можга ёросъёсы концертъёсын мынӥзы. Пӧртэм буёло йӧскалык дӥсьёсты, калык эктонъёсты адӟыны но кырӟанъёсты кылыны 24-инвожое Удмуртиысь зоопаркын ортчем гала-концертын луиз. Отын тужгес яркыт но тунсыко эктонъёсты возьматӥзы. Фестиваль Ижкарысь тымет дурын «Мост дружбы» шулдыръяськонэн азьланьтӥськиз. Ужрад эктонъя «Мост» калыккуспо лагере но «Воршуд» фестивале пыриськисьёсты огазеяз. ВАТСАН Финн-угор калыкъёслэн «Воршуд» калыккуспо фестивальзы 2002-тӥ арысен радъяське ни. Арлы быдэ со калык творчестволэн одӥг ӧрезлы сӥземын луэ но Удмуртиысь но Россиысь пӧртэм коллективъёсты люка. Ужрадэз Удмуртиысь калык творчествоя элькун юрт но Калык творчествоя Россиысь кун юрт радъяло. Фестиваль Россиысь лулчеберетъя министерство но Удмуртиысь лулчеберетъя но туризмъя министерство юрттэмен ортчиз. Тегъёс: Лулчеберет Ижкар Удмуртия эктон калыкэктонъёс финн-угоркалыкъёс  